BMW M5

BMW M5 on BMW 5. seeria sportlikum versioon, millel on võimsam mootor ja sportlikum disain kui tavalisel 5. seeria mudelil. Seda on toodetud alates E28 kerega 5. seeriast kuni tänapäevani.
Enamik M5-sid on toodetud sedaankerega (saloon), kuid mõnes riigis oli M5 aastatel 1992–1995 (E34) ja 2006–2010 (E61) saadaval ka universaalina.
E28 põlvkond (1985–1987).
Esimese põlvkonna (E28) tootmist alustati 1984. aasta oktoobris, auto esmaesitlus toimus 1985. aasta veebruaris Amsterdami autonäitusel. Auto baseerus tavalisel E28 535i veermikul, vaid kapoti all oli võidusõiduauto M1-lt pärinev M88/3 3453 cm3 R6-mootor (M30 mootoriplokiga), millel oli Kugelfischeri kütuse sissepritse välja vahetatud Bosch Motronicu vastu, võimsusega 210 kW (286 hj). Põhja-Ameerika turul kohustusliku katalüsaatori tõttu kasutati seal S38B35 mootorit, mis oli sama töömahuga, kuid võimsus oli vaid 190 kW (255 hp). Kõik autod kasutasid Getrag 280/5 viiekäigulist manuaalkäigukasti. 245 km/h tippkiirusega oli M5 maailma kõige kiireim seeriatootmises olev sedaan.
Algul plaaniti toota vaid 500 autot, kuid lõpuks toodeti E28 M5 kokku 2241 eksemplari, neljas variandis:
BMW tehasest Dingolfingist, kus 5. seeriat toodeti, saadeti värvitud E28 kered BMW Motorsporti tehasesse, kus autod kokku pandi käsitööna. Esimesed autod pandi kokku BMW tehases Müncheni linnas Preußenstraßel, kuid septembris 1986 koliti tootmine üle Garchingu eeslinna vastavatud BMW Motorsporti peakorterisse. Lõuna-Aafrika autode osad aga saadeti LAV-sse, kus need pandi kokku Rosslyni tehases.
Lääne-Saksamaal oli hind 1987. aasta lõpus 86 600 Saksa marka. USA-s müüdi E28 M5 ainult 1988. mudeliaastal hinnaga 46 500 dollarit.
Kui aga BMW USA osakond auto 1986. aasta lõpus välja kuulutas, räägiti veel esialgsest plaanist toota 500 autot, kuid lõpuks toodeti 1340 autot USA turu jaoks. Seepeale kaebasid mõned omanikud BMW North America 1991. aastal kohtusse, väites, et auto reklaamitust suuremas seerias tootmine vähendas auto kollektsioneerimisväärtust. Lõpuks lahendati kohtuvaidlus igale omanikule 4000-dollarise krediidi andmisega uue BMW ostuks või liisinguks.
E34 põlvkond (1988–1995).
Teist põlvkonda, mis baseerus E34-l, hakati tootma 1988. aasta juulis ja seda tutvustati 1988. aasta septembris. Autod toodeti jällegi käsitööna ja Dingolfingi tehasest saadeti värvitud kered BMW Motorsporti peakorterisse Garchingisse. Lõuna-Aafrika autod saadeti LAV-sse osadena ja pandi kokku Rosslyni tehases.
Esimesed autod kasutasid S38B36 mootorit, töömahuga 3535 cm3 ja võimsusega 232 kW (316 hj). Katalüsaator oli nüüd kõikidel autodel, kõik autod kasutasid E28 M5-lt pärit Getrag 280/5 manuaalkäigukasti.
Kokku toodeti 3,5-liitrist M5 neljas variandis 8344 eksemplari:
1991. aasta Frankfurdi autonäitusel esitleti E34 uuendust, mis kasutas nüüd S38B38 mootorit, töömahtu oli suurendatud 3795 cm3-ni, võimsus 250 kW-ni (340 hj). Lisaks oli M5 saadaval ka universaalkerega (Touring). 1994. aasta mais toimus viimane uuendus, mille käigus vahetati senine viiekäiguline manuaal vastu uue Getrag 420G (Type D) kuuekäigulise vastu.
Kokku toodeti 3,8-liitrise mootoriga autosid kolmes variandis 3910 eksemplari:
USA turul müüdi E34 M5 ainult 1991.–1993. mudeliaastal 3,5-liitrise mootoriga. 1991. mudeliaastal oli auto turuhind 56 600 USA dollarit, 1992. aastal 58 600 ja 1993. aastal 60 700.
E39 põlvkond (1998–2003).
Kolmandast, E39 põlvkonnast, BMW algselt ei plaaninud M5 toota, arvates et 210 kW (286 hj) 540i on tippmudelina piisav. Kuid 1997. aastal tulid välja 354 hj Mercedes-Benz E55 AMG ja 370 hj Jaguar XJR, mistõttu oli BMW-l vaja väljakutsele vastata. Seepeale loodi 540i M62B44 V8-mootorist sportvariant S62B50, mille mootori töömahtu oli suurendatud 4398 cm3-lt 4941 cm3-ni ja surveastet tõstetud 10.0:1lt 11.0:1-le, võimsuseks saadi 294 kW (400 hj). Autot esitleti märtsis 1998, tootmine algas oktoobris 1998. Erinevalt eelmistest autodest, mis toodeti käsitööna, toodeti E39 M5 Dingolfingi tehaseliinil. E39 M5 oli saadaval ainult sedaanina. Kõik autod olid jällegi viimase E34 M5 Getrag 420G (Type D) kuuekäigulise manuaalkäigukastiga.
E39 toodeti kokku kolmes variandis 20 482 eksemplari:
USA turul maksis M5 2000. mudeliaastal 69 400 USA dollarit. Hind püsis enam-vähem stabiilne, 2003. mudeliaastal oli lõpphind 70 400 dollarit.
E60/E61 põlvkond (2004–2009).
Märtsis 2004 esitleti Genfi autonäitusel uut, E60 põlvkonda, tootmine algas 2004. aasta septembris, kui autot esitleti Pariisi autonäitusel. E60 M5 oli inspireeritud BMW Motorsporti F1-programmist ning sai uue S85 V10-mootori, töömahuga 5 liitrit ja võimsusega 507 hj, lisaks seitsmekäigulise SMG III järjestiklülitusega manuaalkäigukasti. Tulles vastu Põhja-Ameerika klientide palvetele, oli M5 alates 2007. mudeliaastast USA ja Kanada turul saadaval ka konventsionaalse kuuekäigulise manuaalkäigukastiga (ZF Type G).
2004. aasta detsembris läbis Saksamaa autoajakirja Sport auto peatoimetaja Horst von Saurma E60 M5 roolis 20,6-kilomeetrise Nürburgringi Nordschleife 8 minuti 13 sekundiga.
Märtsist 2007 toodeti M5 ka universaalkerega Touring (E61), mida esitleti Genfi autonäitusel. Universaal oli saadaval vaid Euroopa turul.
E60 toodeti kokku viies variandis 20 589 eksemplari (19 564 sedaani ja 1025 universaali):
F10 põlvkond (2011–2016).
F10 põlvkonna M5 tootmine algas 2011. aasta septembris ning autot esitleti Frankfurdi autonäitusel. Taas oli M5 saadaval ainult sedaanina.
F10 pöördus tagasi V8-mootori juurde (S63B44, 4395 cm3, 560 hj). Käigukastiks sai E90/E92/E93 M3-le välja töötatud topeltsiduriga seitsmekäiguline M-DCT. USA turul oli endiselt saadaval ka kuuekäiguline manuaalkäigukast.
2013. aasta juulist oli saadaval lisavarustusena ka Competition Package, millel oli jäigem vedrustus ja mootori võimsus 575 hj. Horst von Saurma sõitis 2014. a detsembris M5 Competitioniga Nordschleifel välja ringiaja 7:54.
Juunist novembrini 2014. aastal toodeti BMW M5 30. aastapäeva puhul 300-autone eriseeria 30 Jahre Edition ning tootmise lõpu puhul septembris-oktoobris 2016 200-autone eriseeria Competition Edition, mõlemad kasutasid 600 hj mootorit.
F10 toodeti kokku kolmes variandis:
F90 põlvkond (2018–2023).
G30 5. seeria M5 tehasekoodiks sai F90, autot esitleti 2017. aasta augustis Kölnis Gamescomi videomängunäitusel ja seejärel septembris Frankfurdi autonäitusel. Tootmine algas 2018. aastal ja auto kasutab endiselt S63 mootorit eelmiselt põlvkonnalt, mille võimsus on nüüd 600 hj. Käigukastiks on 8-käiguline ZF GA8HP75Z automaatkäigukast. Kui eelmised põlvkonnad olid tagaveolised, siis alatas F90 põlvkonnast on M5 nelikveoline. 
12. aprillil 2018 saavutas Sport auto uus autotestija Christian Gebhardt sellel Nordschleife ringiaja 7:38.92.
Augustis 2018 esitleti M5 Competition, võimsusega 620 hj. 17. aprillil 2019 saavutas Gebhardt sellega Nordschleife ringiaja 7:35.90.
Märtsis 2021 läks tootmisse M5 CS, millel on vähendatud kaalu süsinikkiu kasutamisega ja võimsust suurendatud 630 hobujõuni. 2. juunil 2021 saavutas Gebhardt sellega Nordschleife aja 7:29.57.
Eestis maksis 2023. aasta 1. märtsi seisuga BMW M5 145 800 eurot.
G90 põlvkond (2024–tänini).
G90 M5 põhineb G60 5. seerial ja kasutab sama jõuülekannesüsteemi nagu BMW XM. Süsteemi koguvõimsus, mis ühendab 4,4-liitrise biturbo V8‑mootori ja elektrimootorid, on 535 kW (727 hj) ja 1 000 Nm (738 lb‑ft) pöördemomenti. BMW M kinnitas universaalversiooni (Touring) juunis 2023. See on esimene kord, kui M5 Touring müüakse Põhja-Ameerikas, ja esimene kord alates E61 mudelist, kui M5 on saadaval universaalkerega. G90 M5 sisepõlemismootor toodab 530 hj ja üle 750 Nm pöördemomenti, mida täiendab elektrimootor, mis lisab veel 197 hj. Auto esitleti Münchenis 2025. aasta automessil. Võrreldes tavalise pistikhübriidmudeliga on see jõudluse ja sõidunaudingu poolest märgatavalt parem ja võrreldamatu. Hinnad hakkavad umbes €160 000. Samas on G90 M5 pälvinud kriitikat oma 2.4-tonnise tühimassi tõttu, mis on eelkäija F90st ligi 400-500 kg raskem, olles nii ka esimene M5, mille võimsuse ja kaalu suhe on võrreldes eelkäijaga kehvem: F90l oli see 233 vatti kilogrammi kohta, kuid G90l vaid 219.5.
BMW on säilitanud F90 põlvkonnast pärit M xDrive nelikveosüsteemi, mis on tagarattaveole eelistusega — see võimaldab saata eri kogustes jõudu tagaratastele ning sisaldab ka täieliku ainult tagarattaveoga režiimi.
G90 M5 tegi oma maailmadebüüdi Goodwoodi kiirusefestivalil juulis 2024. Tootmine algas sel samal kuul BMW Dingolfingi tehases ning globaalne turuletoomine oli planeeritud novembris 2024, mil tutvustati ka M5 Touring varianti.